Nebukadneza Nlami Nɛ Kɔɔ Matsɛmɛ Kɛ Matsɛ Yemihi A He | Baiblo Mi Ní Kasemi Kɛ Ha Jokuɛwi\nNÍ KASEMI 60\nLigbi ko nyɔ mi ɔ, Matsɛ Nebukadneza nla nlami ko nɛ ngɛ gbeye wawɛɛ. Enɛ ɔ he ɔ, e hao wawɛɛ nɛ e nyɛ we nɛ e hwɔ mahe. E tsɛ e kunya yeli ɔmɛ kɛ ba e ngɔ, nɛ e de mɛ ke: ‘Nyɛɛ tsɔɔ mi nlami nɛ i nla a sisi.’ A de lɛ ke: ‘Nɛnɛ, mo de wɔ nlami ɔ.’ Se Nebukadneza de mɛ ke: ‘Dɛbi! Nyɛ de mi nlami nɛ i nla a, ke pi jã a, ma gbe nyɛ.’ A kpale de lɛ ke: ‘Mo de wɔ nlami nɛ o nla a, kɛkɛ ɔ, wa maa tsɔɔ mo sisi.’ E de mɛ ke: ‘Nyɛ tsuo nyɛ ngɛ hlae nɛ nyɛɛ mlɔɔ ye hɛ mi. Nyɛ de mi nlami nɛ i nla a!’ A de lɛ ke: ‘Nɔ ko be nɛ e ma nyɛ maa pee nɔ́ nɛ o ngɛ dee ɔ. Nɔ́ nɛ o ke waa pee ɔ be hie peemi.’\nNebukadneza mi mi fu wawɛɛ, enɛ ɔ he ɔ, e wo mlaa ke a gbe ní leli ɔmɛ tsuo ngɛ ma a mi. Daniɛl, Shadrak, Meshak, kɛ Abɛdnego hu piɛɛ nihi nɛ matsɛ ɔ fã ke a gbe mɛ ɔ he. Daniɛl kpa matsɛ ɔ pɛɛ konɛ e ha mɛ be bɔɔ. E kɛ e huɛmɛ ɔmɛ sɔle, nɛ a de Yehowa ke e ye bua mɛ. Mɛni Yehowa pee kɛ ye bua mɛ?\nYehowa je Nebukadneza nlami ɔ kɛ tsɔɔ Daniɛl ngɛ nina mi, nɛ e tsɔɔ lɛ nlami ɔ sisi. E nɔ jena a, Daniɛl ya matsɛ ɔ tsɔlɔ ɔ ngɔ nɛ e de lɛ ke: ‘Koo gbe ní leli ɔmɛ a ti nɔ ko. Ma nyɛ ma tsɔɔ nlami nɛ matsɛ ɔ nla a sisi.’ Tsɔlɔ ɔ ngɔ Daniɛl kɛ ho Nebukadneza ngɔ ya. Daniɛl de matsɛ ɔ ke: ‘Mawu je nɔ́ nɛ maa ba hwɔɔ se ɔ kɛ tsɔɔ mo. Nlami nɛ o nla a ji nɛ ɔ nɛ: O na amaga ngua ko. A kɛ sika tsu lɛ pee amaga a yi, e gugue ɔ, a kɛ sika hiɔ nɛ pee, e mlɛ mi kɛ e fiɔ ɔ, a kɛ akɔblee nɛ pee. A kɛ dade nɛ pee e nane tsohi, nɛ e nanewɛɛ ɔmɛ ɔ, a kɛ dade pee fã, nɛ a kɛ zu pee fã. Kɛkɛ nɛ tɛ ko je yoku ko nɔ nɛ e ba fia amaga a nanewɛɛ ɔmɛ. Amaga a ywia wɔtsɔwɔtsɔ nɛ e pee kaa bunyuku, nɛ kɔɔhiɔ ba muɔ lɛ kɛ je. Tɛ ɔ plɛ pee yoku agbo ko nɛ ha je ɔ mi tsuo.’\nDaniɛl de matsɛ ɔ ke: ‘Nlami nɛ o nla a sisi ji nɛ ɔ nɛ: O matsɛ yemi ɔ ji yi nɛ a kɛ sika tsu pee ɔ nɛ. Sika hiɔ ɔ ji matsɛ yemi kpa nɛ maa ba ngɛ o se. Lɔ ɔ se ɔ, matsɛ yemi kpa ko nɛ ngɛ kaa akɔblee maa ba, nɛ e maa ye je ɔ tsuo nɔ. Matsɛ yemi kpa nɛ maa ba ngɛ lɔ ɔ se ɔ he maa wa kaa dade. Nyagbe kulaa a, matsɛ yemi ɔ mi ma gba, nɛ fã he maa wa kaa dade, nɛ fã hu maa pee kaa zu. Tɛ ɔ nɛ plɛ pee yoku ɔ ji Mawu Matsɛ Yemi ɔ nɛ. E ma kpata matsɛ yemi kpa amɛ tsuo a hɛ mi, nɛ e maa hi si kɛ ya neneene.’\nNebukadneza kpla si ngɛ Daniɛl hɛ mi, nɛ e kɛ e hɛ mi bu si. E de Daniɛl ke: ‘O Mawu ɔ lɛ je nlami nɛ ɔ kpo kɛ tsɔɔ mo. Mawu ko be kaa lɛ.’ Nebukadneza ha we nɛ a gbe Daniɛl, mohu ɔ, e ngɔ lɛ kɛ da ní leli ɔmɛ tsuo a nya, nɛ e pee lɛ nɔ yelɔ ngɛ Babilon kpokpa a nɔ. Anɛ o na bɔ nɛ Yehowa plɛ kɛ ha Daniɛl sɔlemi ɔ heto ha lo?\n“A bua a nya kɛ ya he nɛ a tsɛɔ ngɛ Hebri gbi mi ke Hamagedɔn ɔ.”​​—Kpo Jemi 16:16\nSane bimihi: Mɛni ha nɛ Daniɛl nyɛ nɛ e tsɔɔ Nebukadneza nlami ɔ sisi ɔ? Mɛni ji nlami ɔ sisi?\nMatsɛ Yemi Nɛ Ngɛ Kaa Tso Ngu\nNebukadneza nlami ɔ tsɔɔ bɔ nɛ e hwɔɔ se ma ji ha.